Հնարդի

**Հնարդի,** Հնարդի մշակութային հարթակը նուիրուած է հայկական ժառանգութեան հետազօտութեան եւ պահպանման, յատուկ ուշադրութիւն սեւեռելով արեւմտահայերէնի վրայ։ Ընկերային, գեղարուեստական, եւ մշակութային այլազան ծրագիրներու եւ նախաձեռնութիւններու միջոցով, Հնարդի կը քաջալերէ հայերը՝ վերամիանալու իրենց արմատներուն եւ աւելի խոր կապ մը հաստատելու իրենց լեզուին եւ մշակութային ինքնութեան հետ։

Անոր գործունէութիւնը կ'ընդգրկէ թէ՛ առցանց եւ թէ՛ ընթացիկ նախաձեռնութիւններ, ինչպէս՝ համայնքային կեանքի խթանում, մշակութային ձեռնարկներ եւ թուային բովանդակութեան պատրաստութիւն՝ միտուած արեւմտահայերէնի վերաշխուժացման։

## Ստուգաբանութիւն
«Հնարդի» անունը կազմուած է հայերէն երկու բառերու միացումէն. «հին», որ կը ներկայացնէ անցեալը, եւ «արդի», որ կը ներկայացնէ ժամանակակիցը, ներկան։

Այս բառերը միասին կը կազմեն «hնար» եզրը, որ կը նշանակէ կարելիութիւն, լուծում, ստեղծագործութիւն, եւ միտք։ Հետեւաբար, «հնարդի» անունը կը մարմնաւորէ հարթակին հիմնական տեսլականը՝ անցեալը ներկային կապելու, հայկական ժառանգութիւնը եւ պատմութիւնը վերագտնելու ուղիին վրայ։ Այս եզրէն առաջ կու գան հարթակին հիմնական կարգախօսները. «hնար է՛», որ կը նշանակէ «ամէն բան կարելի է», եւ «hնարէ՛», որ կը նշանակէ «ստեղծագործէ՛»։

## Ծնունդ
Հնարդի ստեղծուած է մայիս 2022-ին՝ Թամար եւ Լիլիթ Մկրեան քոյրերու, ինչպէս նաեւ անոնց զարմուհիներուն՝ Վանա եւ Սեւան Զէյթունեաններուն կողմէ։ Երբ անոնք անդրադարձան, որ դժուարութիւն կ՚ունենան սահուն արեւմտահայերէն խօսելու, որոշեցին քայլերու դիմել։ Իբրեւ առաջին ծրագիր, անոնք սկսան անգլերէնէ արեւմտահայերէնի թարգմանել Օքսֆորտի նոր նկարազարդ բառարանը (The New Oxford Picture Dictionary), նպատակ ունենալով պահպանել եւ վերակենդանացնել լեզուն։ Անոնց աշխատանքը շուտով հիմքը դրաւ մշակութային հարթակին եւ մղեց ուրիշները մաս կազմելու իրենց առաքելութեան՝ վերամիանալու հայկական արմատներուն եւ նպաստելու լեզուն կենդանի պահելու ջանքերուն։ 2025-ին, Ժոզէթ Մանսուր եւ Սերենա Աուն միացան Հնարդիին որպէս գործակիցներ:

## Արշաւ
### «ՎԵՐՅԻՇԵԼ, ՎԵՐԱՄԻԱՑՆԵԼ, ՎԵՐԱԿԵՆԴԱՆԱՑՆԵԼ»
«ՎԵՐՅԻՇԵԼ, ՎԵՐԱՄԻԱՑՆԵԼ, ՎԵՐԱԿԵՆԴԱՆԱՑՆԵԼ» արշաւը նուիրուած է արեւմտահայերէն լեզուի պահպանման ու վերակենդանացման։ Այս արշաւը, որ պաշտօնապէս սկսաւ 24 ապրիլ 2025-ին, կը նպատակադրէ լեզուին վտանգուած կարգավիճակին վերաբերեալ իրազեկութիւնը բարձրացնել եւ քաջալերել անոր աշխուժ գործածութիւնը համայնքին մէջ։

2010 թուականին արեւմտահայերէնը ներառուեցաւ ԵՈՒՆԵՍՔՕ-ի «Աշխարհի վտանգուած լեզուներու ատլաս»ին մէջ, վտանգուածութեան մակարդակներէն «հաստատօրէն վտանգուած» կարգավիճակով։ Այս կը նշանակէ, որ, եթէ քայլեր չառնուին, լեզուն կրնայ անհետանալ յաջորդ հարիւրամեակին ընթացքին։ Արշաւը կը ձգտի վերացնելու լեզուին եւ անոր խօսողներուն միջեւ ստեղծուած խրամատը։ Արշաւի հիմնական խորհրդանիշը՝ կամուրջ մը, կը ներկայացնէ անցեալը ներկային վերամիացնելու ջանքերը՝ լեզուին շարունակականութիւնը ապահովելու ապագայ սերունդներուն համար։ Արշաւը պիտի շարունակուի անընդհատ կերպով, իւրաքանչիւր տարուան ընթացքին նոր նախաձեռնութիւններ ներկայացնելով, մարդոց ներգրաւուածութիւնը ապահովելու եւ ծրագիրին նպատակները իրականացնելու համար։ Արշաւը կ’իրականացուի գործակցութեամբ Հայկազեան Համալսարանին, «ԳՈՀԱՐ» գրադարանի եւ «Տարբերակ21»-ին։
մինի|314x314փքս|«ՎԵՐՅԻՇԵԼ, ՎԵՐԱՄԻԱՑՆԵԼ, ՎԵՐԱԿԵՆԴԱՆԱՑՆԵԼ» արշաւի որմազդը

#### Նպատակներ
Այս արշաւը կը հետապնդէ.

* Իրազեկութիւն ստեղծել արեւմտահայերէնի վտանգուած վիճակին մասին։
* Ընդգծել մեր լեզուին կենսունակութեան կարեւորութիւնն ու արժէքը։
* Քաջալերել սփիւռքահայերուն միջեւ լեզուի օգտագործումն ու անոր տարածումը։

#### Նախքան պաշտօնական մեկնարկը
Պաշտօնական մեկնարկէն առաջ արշաւը անցած է նախնական փուլ, ներկայացնելով հիմնական նախաձեռնութիւններ՝ աւելի լայն ներգրաւուածութիւն ապահովելու համար: Այն առաջին անգամ յայտարարուած է "The Shadow of Ararat" ֆիլմի ցուցադրութեան ժամանակ՝ ապրիլ 2024-ին, իսկ աւելի ուշ նշուած է քանի մը առցանց լրատուամիջոցներու մէջ, որոնց շարքին ձայնասփիւռի եւ *փոտքասթ* հարցազրոյցներու մէջ: Այս հանգրուանը կեդրոնացած է իրազեկութեան բարձրացման, համայնքի ներգրաւուածութեան խթանման եւ մշակութային գործունէութեան մէջ լեզուի ներառման վրայ:

## Ծրագիրներ
### Թարգմանութիւն եւ ենթագրութիւն
#### Օքսֆորտի նոր նկարազարդ բառարանի արեւմտահայերէնի թարգմանութիւն
Հնարդիի առաջին ծրագիրն էր Օքսֆորտի նոր նկարազարդ բառարանի անգլերէնէ արեւմտահայերէնի թարգմանութիւնը։ Այս 104 էջնոց նկարազարդ բառարանը կը ներկայացնէ լեզուի ուսուցումը տեսողական պատմութիւններու միջոցով, ուր իւրաքանչիւր տեսարան կեդրոնացած է յատուկ թեմայի մը շուրջ։ Պատրաստուած թէ՛ մանուկներու, եւ թէ՛ երէցներու համար, այս բառարանը արեւմտահայերէնը կը ներկայացնէ ժամանակակից ձեւով, ընթերցողներուն օգնելով իրենց բառամթերքը զարգացնելու եւ աւելի սահուն հաղորդակցելու, առանց փոխառուած բառեր օգտագործելու։ Ծրագիրը այժմ փորձարկման հանգրուանի մէջ կը գտնուի։

#### «Անահիտ» շարժանկար ֆիլմի բազմալեզու ենթագիրներու թարգմանութիւն
Ռոպերթ Սահակեանց շարժանկարային սթուտիոյին հրատարակած «Անահիտ» հայկական շարժանկար ֆիլմը աւելի մեծ թիւով հանդիսատեսի հասանելի դարձնելու նպատակով, Հնարդի ֆիլմին ենթագրութիւնները թարգմանեց անգլերէնի, ֆրանսերէնի եւ արաբերէնի։

### Երգեր
մինի|«Սանդիանօ» երգի արեւմտահայերէն տարբերակի տեսանիւթի մանրանկարը
Յատուկ առիթներով, ինչպէս՝ Սուրբ Ծնունդ, Զատիկ եւ Երաժշտութեան միջազգային օր, Հնարդի կ’ընտրէ տարբեր լեզուներով երգեր եւ զանոնք կը թարգմանէ արեւմտահայերէնի։ Այս ծրագրերը կը ներառեն երաժշտական վերամշակում եւ ենթախորագիրներով պատրաստուած շարժանկարային տեսահոլովակներու արտադրութիւն։ Նախաձեռնութեան նպատակն է լեզուն աւելի մատչելի դարձնել նոր սերունդներուն՝ զայն ներկայացնելով արդիական ու գրաւիչ ձեւաչափերով եւ սատարելով լեզուի վերաշխուժացման նպատակով կատարուած աշխատանքներուն։

### Տեսագրային եւ շարժանկարային արտադրութիւն
#### Ձեռագիրի միջազգային օր
մինի|«Ձեռագրի միջազգային օրուան» տեսանիւթի մանրանկարը
2024-ին, Ձեռագրի միջազգային օրուան առթիւ, Հնարդի հանդիպում ունեցաւ արխիւներու եւ ձեռագիրներու մասնագէտ, Թամար Սնապեան Սուրճեանի հետ՝ յայտնի գրող եւ մանկավարժ Պօղոս Սնապեանի դուստրը։ Տեսագրութեան մէջ ան կ’անդրադառնայ ձեռագրի ոլորտին մէջ իր տարած աշխատանքին, պատմական ձեռագրերու վերծանման դժուարութիւններուն եւ ձեռագիրի ուսուցման նահանջին՝ շեշտելով անոր կարեւորութիւնը գրաւոր ժառանգութեան պահպանման գործին մէջ։

#### Չմոռնա՛նք թէ ով ենք
մինի|«Չմոռնա՛նք թէ ով ենք» տեսանիւթի մանրանկարը
Մայիսի 2025-ին, մայրերու եւ կանանց նուիրուած ամսուան առիթով, Հնարդի հրապարակեց շարժանկարային կարճ տեսանիւթ մը՝ արեւմտահայերէնի պահպանման թեմայով։ Այս տեսանիւթը կը համախմբէր հայոց պատմութեան մէջ դերակատարութիւն ունեցած տասներկու նշանաւոր կիներ՝ թէ՛ պատմական եւ թէ՛ խորհրդանշական դէմքեր, որոնք պատկերուած էին կլոր սեղանի մը շուրջ՝ փոխանցելու միասնական պատգամ մը լեզուի պաշտպանութեան եւ վերաշխուժացման հրատապ կարեւորութեան մասին։ Տեսագրութեան մէջ ներկայացուած կերպարներն էին Մայր Հայաստանը, Այծեմնիկը, Ալենուշ Տէրեանը, Մարիա Ճէյքըպսընը, Շուշանիկ Կուրղինեանը, Սրբուհի Տիւսաբը, Զապէլ Եսայեանը, Զապէլ Ասատուրը (Սիպիլ), Մլքէ թագուհին (Թամար), Սիլվա Կապուտիկեանը, Տատիկը եւ Անահիտ դիցուհին։

Կիները ներկայացուած էին ոճաւորուած տեսողական ձեւաչափով։ Ձայնագրութիւնները կատարած էին հարթակի բարեկամներն ու աշխատակիցները՝ յատուկ խնամք տանելով իւրաքանչիւր կերպարի պատմական ու աշխարհագրական միջավայրին յատուկ առոգանութիւններու եւ բարբառներու հարազատութեան պահպանման։ Տեսագրութիւնը կը ներառէր արեւելահայերէն, արեւմտահայերէն, պարսկահայերէն, Արցախի բարբառ եւ գրաբար։ Յատկանշական է, որ Մարիա Ճէյքըպսընի ձայնը ձայնագրած էր իր հարազատ թոռնուհին՝ տիկին Վարդուկ Միրաքեան Ապրիլեանը։

Տեսագրութեան հրապարակումին նախորդող տասներկու օրերուն ընթացքին, հարթակը օրական դրութեամբ լուսարձակի տակ առաւ մասնակից կիները՝ ներկայացնելով իւրաքանչիւրին պատմական միջավայրը եւ կենսագրական տեղեկութիւններ, որոնք կ’ուղեկցէին արշաւին։

#### Հնարամիտներ
2025-ին, Հնարդի սկսաւ վաւերագրական ֆիլմերու շարք մը՝ կեդրոնանալով արդի հայոց պատմութեան «Հնարամիտներուն» կամ նորարարներուն վրայ։ Իւրաքանչիւր դրուագ նուիրուած է մէկ անձի՝ ուսումնասիրելով անոր ծագումն ու արմատները, գործն ու նուաճումները, ունեցած ազդեցութիւնը եւ անոր ձգած ապագայատեսիլ ժառանգութիւնը։ Առաջին դրուագները լուսարձակի տակ կ’առնեն լիբանանահայ համայնքի կարկառուն դէմքերը։ Շարքը կը համադրէ կենդանի նկարահանումներ շարժանկարային տարրերու հետ՝ պատմութիւնները մատչելի ձեւաչափով ներկայացնելու նպատակով։

#### Պատահաբառ
2026-ի Ապրիլին, Հնարդի կը սկսի կարճ տեսագրութիւններու նոր շարք մը՝ «Պատահաբառ» խորագրով, որ կը նկարահանուի Լիբանանի մէջ։ Ծրագիրը կը ներկայացնէ լիբանանահայ համայնքի տարիքային ու ընկերային տարբեր խաւերու պատկանող անհատներ, որոնք պիտի մասնակցին առանց նախօրօք պատրաստուած հարցազրոյց-դրուագներու։ Մասնակիցները պիտի պատասխանեն հարցումներու, պիտի մասնակցին լեզուական խաղերու եւ պիտի առնչուին տեսողական խթանիչներու՝ նկարներ, որոնք պիտի օգտագործուին գաղափարներ հրահրելու կամ քննարկում ու  երկխօսութիւն ստեղծելու: Համայնքային առօրեայ միջավայրի մէջ նկարահանուած այս շարքը կը միտի վաւերագրելու մշակոյթի եւ լեզուի մասին անձնական տեսակէտներ՝ լուսարձակի տակ առնելով ապրուած փորձառութիւններն ու միջսերնդային կապը:

#### Արեւմտահայերէնով առաջին կարճ շարժանկարային ֆիլմը
Փետրուար 2026-ին, Հնարդի սկսաւ իր առաջին կարճ շարժանկարային ֆիլմի պատրաստութեան աշխատանքներուն։ Այս ծրագիրը առաջին արեւմտահայերէն շարժանկարային արտադրութիւնն է իր տեսակին եւ մաս կը կազմէ արդիական միջոցներով լեզուի պահպանման միտող Հնարդիի աւելի համապարփակ ջանքերուն։ Ֆիլմը կ’արտադրուի ամբողջովին արեւմտահայերէնով՝ յատուկ ուշադրութիւն դարձնելով լեզուական հարազատութեան եւ մշակութային նրբերանգներուն։

## Ձեռնարկներ
### «Յարատեւութեան ժամանակագրութիւններ». ֆիլմերու եօթնօրեայ ցուցադրութիւն
մինի|«Յարատեւութեան ժամանակագրութիւններ» ձեռնարկի որմազդը
28 յուլիսէն 11 օգոստոս 2023-ի միջեւ, Հնարդի կազմակերպեց «Յարատեւութեան ժամանակագրութիւններ» խորագրուած ֆիլմերու ցուցադրութիւնը, որ տեղի ունեցաւ Հայկազեան համալսարանին մէջ եւ երկարեցաւ 7 օրերու վրայ։ Այս իւրայատուկ շարժապատկերի փորձառութիւնը ընդգծեց հայ ժողովուրդին տոկունութիւնը եւ անոր յարատեւող նուիրուածութիւնը իր լեզուին, մշակոյթին, սովորութիւններուն եւ պատմութիւններուն, հակառակ բոլոր ժամանակներու փորձութիւններուն։

Այս ձեռնարկը կը ներառէր խորիմաստ ֆիլմեր եւ վաւերագրական ժապաւէններ, որոնք բացայայտեցին հայ ժողովուրդի մշակութային խորքը, ցոյց տալով անոնց ապրած փորձառութիւնները, պայքարները, եւ անոնց ինքնութեան անժամանցելի հիմքը։

#### Ներկայացուած ֆիլմերը.

* Western Armenia: Lost Motherland (2007) – Հայկ Յարութիւնեան
* Urartu: The Forgotten Kingdom (2020) – Արմէն Գրիգորեան եւ Վակա Վարդանեան
* Memories of Marash: The Legacy of a Lost Armenian Community (2002) – Ռոճըր Յակոբեան
* Anjar: Flowers, Goats and Heroes (2009) – Նուրա Գէորգեան
* Songs of Solomon (2020) – Արման Նշանեան
* The Shadow of Ararat (2017) – Միկել Անժել Նիէթօ եւ Հիւկօ Հերրերա
* The Lebanese Rocket Society (2013) – Ճոաննա Հաճի Թոմաս եւ Խալիլ Ժորեյժ

մինի|Խմբային նկար՝ «Յարատեւութեան ժամանակագրութիւններ» ձեռնարկէն

### "The Shadow of Ararat" ֆիլմի ցուցադրութիւն
Հայոց ցեղասպանութեան 109-րդ ամեակին առթիւ, Հնարդի մշակութային հարթակը կազմակերպեց "The Shadow of Ararat" ֆիլմի վերացուցադրութիւնը, որ տեղի ունեցաւ 27 ապրիլ 2024-ին, Սինեմա Ռոյալի մէջ, Պուրճ Համուտ։ Այս առթիւ Հնարդիի նախաձեռնութեամբ, այս ֆիլմի ցուցադրութեան յայտարարութիւնը կատարուեցաւ լիբանանեան Ալ-Ժատիտ պատկերասփիւռի կայանէն։ Այս ձեռնարկը յարգանքի տուրք մատուցեց հայկական սփիւռքի տոկունութեան, կեդրոնանալով սերունդէ սերունդ փոխանցուող միասնութեան եւ յարատեւութեան թեմաներուն վրայ։ Բացման խօսքի ընթացքին, յայտարարութիւն կատարուեցաւ «ՎԵՐՅԻՇԵԼ, ՎԵՐԱՄԻԱՑՆԵԼ, ՎԵՐԱԿԵՆԴԱՆԱՑՆԵԼ» արշաւին մասին։
մինի|«Մանուկ Մանուկեան. Տիեզերագնացութեան երազ մը» ձեռնարկի որմազդը

### Մանուկ Մանուկեան. Տիեզերագնացութեան երազ մը
29 Նոյեմբեր 2025-ին, Հնարդի մշակութային հարթակը, համագործակցութեամբ Հայկազեան համալսարանին, կազմակերպեց յիշատակի երեկոյ մը՝ «Մանուկ Մանուկեան. Տիեզերագնացութեան երազ մը» խորագրով, որ տեղի ունեցաւ համալսարանի «Մաթոսեան» ցուցասրահին մէջ։ Ձեռնարկը նուիրուած էր գիտնական եւ 60-ական թուականներուն «Հայկազեան Գոլեճի Հրթիռներու Ընկերակցութեան» հիմնադրին՝ Փրոֆ․ Մանուկ Մանուկեանին։ Ձեռնարկին նպատակն էր պահպանել անոր ժառանգութիւնը եւ Լիբանանի արդի պատմութեան այս կարեւոր նուաճումը վերստին ներկայացնել նոր սերունդներուն՝ որպէս ներշնչման եւ հպարտութեան աղբիւր։
մինի|Միջոցառումին բացման խօսքը կը կատարէ հիմնադիր՝ Թամար Մկրեան
Ձեռնարկին բացման խօսքը կատարեց Հնարդիի հիմնադիրներէն՝ Թամար Մկրեան, որուն յաջորդեց դերասանուհի եւ քաղաքական գործիչ Արսինէ Խանճեանի պատգամը՝ տեսագրութեան մը միջոցաւ։ Այնուհետեւ ներկաներուն ցուցադրուեցաւ Հնարդիի պատրաստութեամբ՝ «Հնարամիտներ» նոր տեսաշարին առաջին դրուագը, որ կ՛անդրադառնայ լիբանանահայ համայնքի հնարամիտ եւ հանճարեղ դէմքերու վաստակին ու պատմութիւններուն։ Փրոֆ․ Մանուկ Մանուկեանի նուիրուած տեսերիզը կը ներառէր հարցազրոյցներ՝ Պուրճ Համուտի շուկայէն արհեստաւորներու եւ վաճառականներու, 1962 թուականի «ՀԳՀԸ»-ի անդամ Էտուար Չամիչեանի, Հայկազեան համալսարանի հանրային կապերու պատասխանատու Միրա Եարտըմեանի, Հայկազեան համալսարանի նախագահ Վեր․ Դոկտ․ Փոլ Հայտոսթեանի, դերասանուհի Արսինէ Խանճեանի, ինչպէս նաեւ՝ «Լիբանանի Հրթիռներու Ընկերակցութիւնը» վաւերագրականի բեմադրիչներ Ժոանա Հաճիթոմասի եւ Խալիլ Ժորեյժի հետ։ Դրուագը կ՛աւարտէր շարժանկարչական հատուածով, որ կը պատկերացնէր Լիբանանի իրողութեան այլ տարբերակ մը, եթէ «ՀԳՀԸ»-ի գործունէութիւնը չդադրէր։

Ցուցադրութենէն ետք, տեղի ունեցաւ Փրոֆ․ Մանուկեանի ուսանողներէն՝ Յարութ Չէքիճեանի «Հայ Մասնագէտները, Հրթիռները եւ Անջրպետը. Հայկազեանի Հրթիռները (1961 – 1969)» նորատիպ գիրքին շնորահանդէսը, որուն յաջորդեց ««Լիբանանի Հրթիռներու Ընկերակցութիւնը» վաւերագրական ֆիլմին ցուցադրութիւնը: Ձեռնարկը աւարտեցաւ Մանուկեանի նման տեսլապաշտ անհատներու մշտական կարեւորութեան շուրջ խորհրդածութիւններով, որոնց նուիրումը փաստեց, թէ յանձնառութիւնն ու երեւակայութիւնը կրնան նոյնիսկ աստղերը հասանելի դարձնել։

## Համայնք
### Աւանդական տօներու նշում համայնքին մէջ
Մեկնելով այն իրողութենէն, որ հայկական աւանդական տօները առաւելաբար դպրոցներուն մէջ կը նշուին, եւ Հնարդիի առաքելութեան մաս կը կազմէ զանոնք ներառել մեր առօրեային մէջ, հարթակը ծրագրեց այս տօները համայնքին մէջ նշել։ Նշելով Բարեկենդանի եւ Վարդավառի նման տօներ Պուրճ Համուտի շուկային մէջ, Հնարդի կը նպատակադրէր աւանդութեան եւ ժամանակակից կեանքին միջեւ կամուրջ ստեղծել։
մինի|Բարեկենդանի տօնակատարութիւն՝ Պուրճ Համուտի մէջ

#### Բարեկենդան
Փետրուար 2024-ին, Հնարդի խումբը` աւանդական տարազներ հագած, Փուռ Իշխանեանի կողմէ տրամադրուած 200 հատ թահինով հաց բաժնեց Պուրճ Համուտի շուկայի խանութներու սեփականատէրերուն։ Փետրուար 2024-ին, անոնք շարունակեցին աւանդութիւնը եւ բաժնեցին 200 հատ նազուկ, տօնին առատութեան եւ վերածնունդի ոգին կիսելով համայնքին հետ։ Այս նախաձեռնութեան նպատակն է ծանօթացնել եւ բաժնել հայկական աւանդական ուտելիքները, ինչ որ տօնին իմաստը կը խորհրդանշէ։

#### Վարդավառ
մինի|Վարդավառի տօնակատարութիւն՝ Պուրճ Համուտի մէջ
Յուլիս 2024-ին, հարթակը շուկայի խանութներու սեփականատէրերուն բաժնեց 100 կաւէ կուժ, որոնցմէ իւրաքանչիւրը կը պարունակէր տօնական պատգամ։ Այս տօնը, որ աւանդաբար կապուած է ջուրին, խորհրդանշական կերպով ներկայացուած էր այն կաւէ կուժերով, որոնք անցեալին կ՚օգտագործուէին ջուր փոխադրելու համար՝ այսպիսով անցեալի սովորութիւնները կապելով ներկայ տօնին։

#### Ծնունդ
մինի|Ս․ Ծննդեան տօնակատարութիւն՝ Պուրճ Համուտի մէջ
Հայոց Ս․ Ծնունդեան առթիւ, Հնարդի կազմակերպեց նուէրներու փոխանակում՝ «Գաղտնի հրեշտակ» անուան տակ, որ տեղի ունեցաւ  ուրբաթ, 3 յունուար 2025-ին։ Այս նախաձեռնութեան մասնակցեցան Պուրճ Համուտի մէջ գործող 40 արհեստաւորներ եւ խանութի սեփականատէրեր, խթանելով համայնքային ոգին եւ կապը։ Իւրաքանչիւր մասնակից անանուն նուէր տուաւ եւ ստացաւ, ինչ որ ստեղծեց անակնկալի եւ առատաձեռնութեան մթնոլորտ։ Նախաձեռնութեան նպատակն էր խթանել միասնական ոգին եւ ամրապնդել համայնքային կապերը շրջանի արհեստաւորներու եւ խանութի սեփականատէրերուն միջեւ, նշելով ծննդեան ոգին փոխանակման եւ աջակցութեան միջոցով:

#### Համայնքին կողմէ ամանորեայ մաղթանքներ
2025-2026 թուականներուն կաղանդի եւ Ս․ Ծննդեան տօներուն առթիւ, հարթակը պատրաստեց համայնքին կողմէ սրտաբուխ մաղթանքներու հաւաքածոյի տեսերիզներ։ Մասնակցեցան շարք մը հանրածանօթ դէմքեր, որոնց շարքին՝ Վահէ Պէրպէրեան, Փիէռ Շամմասեան, Գարոլ Պապիկեան-Քոքոնի, Ալպէրովիչ Մոմճեան եւ Ռուբէն Ճանպազեան, ինչպէս նաեւ Լիբանանէն եւ այլ երկիրներէ հարթակին բարեկամներ ու ծանօթներ։ Տեսերիզին նպատակն էր նշել այս տօները եւ փոխանցել դրական, բարի մտադրութիւններով մաղթանքներ, ինչպէս նաեւ ջերմութիւն եւ լաւ տրամադրութիւն գալիք տարուան համար։

## Ծանօթագրութիւններ


## Արտաքին յղումներ

* National Handwriting Day - Ձեռագրի Միջազգային Օր
* Բարեւ հարցազրոյց Թամար եւ Լիլիթ Մկրեան
* في ذكرى الأرمنية   تفاصيل الفيلم الوثائقي "THE SHADOW OF ARARAT "مع فانا زيتونيان! (արաբերէն)
* Christmas Wishes 2025 - Ս․ Ծննդեան Մաղթանքներ 2025
* Բարեւ հարցազրոյց Թամար եւ Լիլիթ Մկրեան
* Լսե՛նք ու զօրավիգ կանգնի՛նք Լիլիթին, Թամարին ու «Հնարդիին»
* «Բարեւ» հարցազրոյց. հիւր՝ Լիլիթ Մկրեան (նիւթ՝ «Մանուկ Մանուկեան՝ տիեզերագնացութեան երազ մը»)։
* Christmas Wishes 2026 - Ս․ Ծննդեան Բարեմաղթանքներ 2026
* Վտանգուած լեզուէն՝ ապրող փորձառութիւն․ զրոյց «Հնարդի»-ի հետ

*